Zároveň je rovnako dôležité, aby zástupcovia členských štátov ďalej posilňovali koordináciu v rámci svojich krajín s cieľom zhromaždiť názory a riešiť potreby celej komunity v oblasti presadzovania práva. V hodnotení sa zdôraznila najmä dôležitosť úlohy správnej rady CEPOL-u ako orgánu, ktorý by mal zohľadňovať a sprostredkovávať všetky vstupy a požiadavky aj mimo akademického prostredia, najmä z operačnej úrovne v členských štátoch, a ktoré by sa mali premietnuť do strategických rozhodnutí tejto rady. V tejto súvislosti by sa pozornosť mala venovať aj zastúpeniu mužov a žien v správnej rade, ako to zdôraznil aj Európsky parlament, ktorý v kontexte postupu udelenia absolutória za rok 2019 vyzval CEPOL, aby pri vymenúvaní svojich členov zabezpečil rodovú vyváženosť.

V tejto súvislosti je mimoriadne dôležité, aby CEPOL zohrával ústrednú úlohu pri koordinácii odbornej prípravy v oblasti presadzovania práva so všetkými rôznymi zainteresovanými stranami, a najmä s ostatnými agentúrami SVV. Namiesto toho, aby CEPOL konkuroval ostatným zainteresovaným stranám v oblasti odbornej prípravy v EÚ, by sa mal snažiť stať hlavným centrom EÚ pre odbornú prípravu v oblasti presadzovania práva. Hoci agentúra nie je sama osebe schopná uspokojiť všetky potreby odbornej prípravy, zohráva jedinečnú úlohu pri mapovaní a monitorovaní katalógu existujúcich ponúk odbornej prípravy v oblasti presadzovania práva, ktoré poskytujú všetky agentúry SVV a ďalšie zainteresované strany, a slúži ako portál pre odborníkov pracujúcich v oblasti presadzovania práva, ktorí hľadajú vhodné príležitosti odbornej prípravy na úrovni EÚ.

V hodnotení sa zdôrazňuje, že je dôležité, aby CEPOL zefektívnil svoje činnosti a zameral sa na kľúčové priority v rámci Európskej multidisciplinárnej platformy proti hrozbám trestnej činnosti, stratégie EÚ pre bezpečnostnú úniu a nedávnych stratégií vnútornej bezpečnosti, pričom by mal byť otvorený posudzovaniu a uspokojovaniu špecifických požiadaviek členských štátov na odbornú prípravu v tomto rámci. CEPOL by mal v tomto smere zintenzívniť svoju spoluprácu s ostatnými agentúrami vo všeobecnosti a konkrétne s Europolom, aby sa v čo najväčšom rozsahu maximalizovali synergie. CEPOL v tejto súvislosti súhlasil, že v nadchádzajúcom cykle Európskej multidisciplinárnej platformy proti hrozbám trestnej činnosti na roky 2022 – 2025 prevezme vedúcu úlohu pri koordinácii spoločného horizontálneho strategického cieľa, ktorým je „budovanie kapacít prostredníctvom odbornej prípravy, vytvárania sietí a inovácií“. CEPOL by mal zároveň posilniť svoju koordinačnú úlohu, a to aj vtedy, keď prispieva k vykonávaniu všetkých stratégií vnútornej bezpečnosti vrátane programu boja proti terorizmu prijatého v decembri 2020, ako aj stratégie EÚ na boj proti organizovanej trestnej činnosti a stratégie EÚ v oblasti boja proti obchodovaniu s ľuďmi prijatých začiatkom roka 2021.

V hodnotení sa dospelo k záveru, že pokiaľ ide o pridanú hodnotu EÚ, všetky konzultované skupiny zainteresovaných strán sa domnievajú, že CEPOL skutočne prináša pridanú hodnotu, pokiaľ ide o odbornú prípravu v konkrétnych oblastiach trestnej činnosti, v porovnaní s ponukou na vnútroštátnej úrovni. Ciele a úlohy agentúry CEPOL pomohli zlepšiť schopnosť členských štátov školiť svojich úradníkov orgánov presadzovania práva v porovnaní s tým, čo by boli schopné realizovať na vnútroštátnej úrovni. Niektorí konzultovaní úradníci uviedli, že CEPOL užitočným spôsobom ponúkal odbornú prípravu o nástrojoch na úrovni EÚ a poskytoval pohľad na únijný rozmer cezhraničných nástrojov, ako je cezhraničná výmena elektronických dôkazov a medzinárodná spolupráca v oblasti presadzovania práva, ktoré boli len zriedka súčasťou vnútroštátnej odbornej prípravy. Vedľajším účinkom tejto odbornej prípravy je skutočnosť, že činnosti CEPOL-u sú všeobecne uznávané z hľadiska budovania dôvery a uľahčovania rozvoja spolupráce medzi orgánmi presadzovania práva. Väčšina konzultovaných zainteresovaných strán sa zhodla na tom, že činnosti CEPOL-u ako celok prispievajú k zvyšovaniu vzájomnej dôvery medzi orgánmi presadzovania práva. Zainteresované strany okrem toho potvrdili, že činnosti CEPOL-u umožnili zvýšiť počet príležitostí na spoluprácu a kvalitu spolupráce medzi vnútroštátnymi orgánmi presadzovania práva na úrovni EÚ a v menšej miere aj na dvojstrannej a regionálnej úrovni. Väčšina účastníkov odbornej prípravy sa zhodla na tom, že činnosti odbornej prípravy CEPOL-u poskytujú konkrétne príležitosti na nadviazanie kontaktov s ich európskymi partnermi a že CEPOL prináša jedinečnú pridanú hodnotu na účely rozvoja spolupráce, ktorá by sa inak vnútroštátnymi prostriedkami nedosiahla. Tieto výsledky sa pripisujú najmä výmennému programu a rezidenčným činnostiam CEPOL-u. Pri hodnotení sa zistilo, že informované zainteresované strany vysoko oceňujú prácu CEPOL-u v tretích krajinách, hoci niektorí členovia vedenia agentúry o týchto činnostiach nevedia. CEPOL v rámci plnenia svojho mandátu rozšíril svoju podporu vonkajšej politiky EÚ prostredníctvom rozvoja kapacít presadzovania práva v partnerských krajinách susediacich s EÚ. Projekty CEPOL-u v oblasti budovania kapacít v tretích krajinách účinne prispievajú k zlepšeniu stability v susedstve EÚ a k budovaniu dôvery so susednými krajinami. Hoci je trh s odbornou prípravou v tretích krajinách presýtený, oceňuje sa záväzok CEPOL-u poskytovať odbornú prípravu, ktorá reaguje na potreby partnerských tretích krajín. CEPOL spravuje v súlade so svojím mandátom vyhradené finančné prostriedky v rámci vonkajšej pomoci Únie na účely plnenia svojich cieľov v tretích krajinách.

Pôsobnosť a činnosti CEPOL-u sa zdajú v súlade s činnosťami ostatných relevantných aktérov na úrovni EÚ a dopĺňajú ich. Zainteresované strany z ostatných agentúr pre spravodlivosť a vnútorné veci vo všeobecnosti hodnotili svoj vzťah s CEPOL-om pozitívne. Rozsah koordinácie je však ad hoc, líši sa v závislosti od agentúry a od úrovne angažovanosti CEPOL-u s agentúrami SVV a inštitúciami EÚ. Znamená to, že existuje určitý priestor na zlepšenie; CEPOL by preto mohol prispôsobiť svoj pracovný prístup s cieľom maximalizovať potenciálne synergie. Školiaci vzor týkajúci sa spravodlivosti a vnútorných vecí, ktorý je tabuľkou, do ktorej mali agentúry manuálne zadávať údaje a ktorá mala zabezpečiť štruktúrovanú koordináciu, bol v roku 2019 zrušený, najmä z dôvodov súvisiacich s nedostatočnou informovanosťou a nedostatočným zapájaním sa agentúr SVV do tohto nástroja. Školiaci vzor týkajúci sa spravodlivosti a vnútorných vecí však nebol nahradený žiadnou štruktúrovanou metodikou; CEPOL namiesto toho vykonáva koordináciu na základe partnerského prístupu, najmä prostredníctvom interakcie na zasadnutiach siete agentúr pre spravodlivosť a vnútorné veci a/alebo zapájaním sa do konkrétnych projektov, čo však nezaručuje dosiahnutie úplných synergií.

Potvrdilo sa, že ciele CEPOL-u sú relevantné pre potreby a výzvy EÚ vymedzené v kľúčových strategických dokumentoch a ponuka odbornej prípravy CEPOL-u je relevantná pre potreby členských štátov EÚ. Z hodnotenia vyplynulo, že ciele CEPOL-u zodpovedajú kľúčovým prvkom Štokholmského programu, Európskeho programu v oblasti bezpečnosti a Európskej schémy odbornej prípravy v oblasti presadzovania práva alebo sú s nimi v súlade. Účastníci odbornej prípravy z 27 členských štátov EÚ takisto uviedli, že ponuka odbornej prípravy CEPOL-u v období 2015 až 2020 primeraným spôsobom reagovala na potreby a očakávania ich krajín. Relevantnosť cieľov a činností odbornej prípravy CEPOL-u spočíva v: 1. zosúladení ročných pracovných programov CEPOL-u s Európskym programom v oblasti bezpečnosti (ako sa uvádza v prechádzajúcom texte); 2. zavedení posúdenia strategických potrieb EÚ v oblasti odbornej prípravy, čo CEPOL-u umožnilo prepojiť priority odbornej prípravy s potrebami svojich cieľových skupín; a 3. začlenení priorít Európskej multidisciplinárnej platformy proti hrozbám trestnej činnosti do svojich rezidenčných a online činností odbornej prípravy. Okrem toho sú činnosti CEPOL-u všeobecne uznávané z hľadiska budovania dôvery a uľahčovania rozvoja spolupráce medzi službami presadzovania práva. Zavedenie posúdenia strategických potrieb EÚ v oblasti odbornej prípravy a posúdenia operačných potrieb EÚ v oblasti odbornej prípravy bolo skutočne významným krokom vpred pri zabezpečovaní väčšieho zosúladenia tém a činností odbornej prípravy s potrebami zainteresovaných strán. Napriek tomu sa dospelo k rôznorodým zisteniam v súvislosti so schopnosťou CEPOL-u prispôsobovať svoju ponuku odbornej prípravy vedeckému, technologickému a spoločensko-politickému vývoju.

V hodnotení sa dospelo k záveru, že vzhľadom na relatívne malú veľkosť CEPOL-u (96 zamestnancov v roku 2020) a jej ročný rozpočet (10,6 milióna EUR v roku 2020) sa nedá očakávať, že by táto agentúra mala prostredníctvom rezidenčných činností odbornej prípravy priamy dosah na značnú časť cieľovej skupiny. Myšlienka obsiahnutá v nariadení o agentúre CEPOL spočíva v tom, že by táto agentúra rozšírila dosah na svoju cieľovú skupinu prostredníctvom kaskádového efektu, čím by sa v dôsledku odbornej prípravy školiteľov a partnerského odovzdávania vedomostí dosah znásobil. Kaskádový efekt vo svojej súčasnej podobe vo veľkej miere závisí od opatrení členských štátov a CEPOL ho dôsledne nemonitoruje. CEPOL navyše využíva prístup založený na poskytovaní kaskádového školenia iba v obmedzenej miere, pričom v roku 2019 sa uskutočnilo len päť školení a v roku 2020 sa pred pandémiou uskutočnili dve školenia. Investovanie CEPOL-u do modernizácie a rozšírenia svojej ponuky online odbornej prípravy bolo pozitívnou stratégiou na rozšírenie jeho dosahu, ktorý sa v kontexte pandémie COVID-19 stal mimoriadne dôležitým.

Okrem toho sa zavedením metodiky posúdenia strategických potrieb EÚ v oblasti odbornej prípravy, ktorá bola vyvinutá s cieľom-identifikovať nedostatky vo vedomostiach, v zručnostiach a kompetenciách a v potrebách odbornej prípravy, výrazne zlepšila prioritizácia potrieb odbornej prípravy. Táto metodika určuje priority odbornej prípravy a zameriava sa na koordináciu dostupných činností odbornej prípravy, aby sa zabránilo prekrývaniu a duplicite, a zároveň poukazuje na nové trendy v oblasti presadzovania práva. V hodnotení sa však poukázalo na to, že ponuka kaskádového školenia agentúry CEPOL, ktoré je činnosťou umožňujúcou školiteľom zavádzať moderné metódy poskytovania odbornej prípravy a techniky zmiešaného učenia s cieľom zabezpečiť kvalitnú policajnú odbornú prípravu v multikultúrnom prostredí, je v porovnaní s ponukou iných agentúr EÚ pre spravodlivosť a vnútorné veci o dosť menšia a malo by sa zvážiť jej rozšírenie.

CEPOL by sa mal rovnako zamerať na posilnenie dosahu a vplyvu agentúry. Dalo by sa to dosiahnuť napríklad systematickejším začleňovaním kaskádového prístupu (t. j. znásobením dosahu v dôsledku odbornej prípravy školiteľov a partnerského prenosu vedomostí) do všetkých činností, zintenzívnením programu kaskádového školenia s osobitným zameraním na vedúcich pracovníkov v oblasti presadzovania práva a pokračovaním v rozvoji a posilňovaní jeho online ponuky. CEPOL by tak dokázal lepšie osloviť svoju cieľovú skupinu, ktorá sa rozšírila v právnom základe účinnom od roku 2016 a teraz zahŕňa aj prokurátorov, colných úradníkov a ďalšie osoby zapojené do presadzovania práva (napr. zamestnancov forenzného laboratória).

Ďalšou oblasťou, ktorá si vyžaduje pozornosť, je Akadémia boja proti počítačovej kriminalite a všeobecnejšie ponuka odbornej prípravy zameraná na osobitné technické zručnosti, ako napríklad kryptomena, prístup k (veľkým) dátam a šifrovaným dátam, ktorú len ťažko môžu pokryť jednotlivé členské štáty samostatne.

A napokon, pokiaľ ide o činnosti, ktoré CEPOL vykonáva v tretích krajinách, potvrdilo sa, že ak je to možné, malo by sa v nich v súlade s vonkajšou politikou EÚ pokračovať. Vzhľadom na zdroje, ktoré má agentúra k dispozícii, by však tieto činnosti nemali odvádzať pozornosť od hlavných priorít uvedených v predchádzajúcom texte a zároveň by sa malo zabezpečiť, aby spĺňali konkrétne potreby a majú skutočnú pridanú hodnotu.

4.ZÁVERY

V hodnotení sa uznal celkový pozitívny prínos agentúry k politickým potrebám, cieľom a hodnotám bezpečnostnej únie a jej hodnotná činnosť v tretích krajinách. CEPOL dosiahol vo všetkých piatich hodnotených kritériách celkovo dobré výsledky, pričom účinne vykonával príslušné činnosti, čím prispieval k európskej kultúre presadzovania práva, v porovnaní s vnútroštátnou úrovňou poskytoval pridanú hodnotu, efektívne a súdržne využíval zdroje v rámci bezpečnostnej štruktúry EÚ.

Hoci sa uznáva prínos CEPOL-u k zvyšovaniu bezpečnosti prostredníctvom odbornej prípravy a budovania spoločnej kultúry medzi aktérmi presadzovania práva, v hodnotení sa identifikovali určité problémy, ktorým by sa mala venovať pozornosť. Týkajú sa vnútorného fungovania agentúry, jej podnikového imidžu a kultúry, ako aj jej vzťahu so správnou radou. Na základe týchto záverov sa v rámci hodnotenia vypracovali odporúčania uvedené v kapitole 3, ktoré si nevyžadujú, aby sa vykonali zmeny s vplyvom na rozpočtové zdroje a právny rámec, a ktoré sa dajú preto pomerne ľahko vykonať.

Ako sa uvádza v článku 32 nariadenia o agentúre CEPOL, v nasledujúcom päťročnom hodnotení sa posúdi, ako sa tieto odporúčania vykonali.

Zo strednodobého až dlhodobého hľadiska bude potrebné nastoliť kľúčové otázky týkajúce sa samotnej budúcnosti odbornej prípravy EÚ v oblasti presadzovania práva a úlohy agentúry v kontexte rýchlo sa vyvíjajúceho bezpečnostného prostredia a digitálneho veku.

Zvážiť by sa malo najmä to, ako by agentúra mala čo najlepšie plniť svoju úlohu vzhľadom na svoj mandát a zdroje.